Анэдэлъхубзэхэр, лъэпкъхэм къадекIуэкI хабзэхэр хъумэн
«Ростелеком» IуэхущIапIэм иджыблагъэ иригъэкIуэкIащ стIол хъурей. Ар теухуат анэдэлъхубзэхэмрэ лъэпкъхэм къадекIуэкI хабзэхэмрэ хъумэным ехьэлIауэ щыIэ хэкIыпIэхэм. Къэбэрдей-Балъкъэрымрэ Дагъыстэн республикэмрэ я хъыбарегъащIэ IуэхущIапIэхэм я корреспондентхэр щызэпсэлъащ видеоконференцым.
Абы хэтащ КъБР-м къыщыдэкI «Адыгэ псалъэ», «Заман», «Кабардино-Балкарская правда», «Горянка», «Советская молодёжь» газетхэм я корреспондентхэр. Дагъыстэн республикэм щыщу видеоконференцым хэтащ «Альтус» рекламэ IуэхущIапIэм и унафэщI Салимагаев Руслан, сурэттех Закарьяев Мурад, «Нур» лъэпкъ газетым и редактор нэхъыщхьэ Абдуллаев Байрам, «Дагестан» газетым и корреспондент Дибиралиевэ Алесярэ оператор Амиров Амиррэ, ИТАР-ТАСС-м и корреспондент Гаджибалаев Низам сымэ.
ЗэIущIэр ирагъэкIуэкIащ «Ростелеком» IуэхущIапIэм и къудамэхэу КъБР-мрэ Дагъыстэн республикэмрэ щылажьэхэм я пресс-секретархэу Темукуевэ Маликарэ Султановэ Лейлэрэ.
КупщIафIэу екIуэкIа «стIол хъурейр» нэхъыбэу зытегъэщIауэ щытар Дагъыстэн республикэм япэу утыку кърихьа «IэщIагъэлIхэм я къуажэ» мультфильмырщ. Ар зи IэдакъэщIэкIыр Салимагаев Русланщ. Абы и лэжьыгъэм наIуэу къыщигъэлъэгъуэжащ нобэ ди къуажэхэм я псэукIэмрэ къытщIэхъуэ щIэблэм ягъуэт гъэсэныгъэмрэ зыхуэдэр.
— «IэщIагъэлIхэм я къуажэ» теплъэгъуэм мыхьэнэшхуэ иIэщ, ди бзэмрэ ди хабзэмрэ зэрыт щытыкIэр дегъэлъагъужыфри, — жиIащ Султановэ Лейлэ. — Руслан къызыдэкIа къуажэр къигъэщIэрэщIэжыну хузэфIэкIащ жысIэмэ, езгъэлейуэ си гугъэкъым. Ди адэжьхэм къащIэна тхыдэжьхэр, хабзэхэр дэ тхъумэну ди къалэнщ. Абыхэм дызыхуагъасэр фIыщ, дахагъэщ. Ди жагъуэ зэрыхъунщи, къуажэ хэкIуэдэжахэри диIэщ, сабийхэри къалэм къызэрыкIуэу я анэдэлъхубзэр яIэщIоху. Аращи, Руслан Iэмал къигъуэтыфащ апхуэдэ щытыкIэм фIыкIэ зезыгъэхъуэжын лэжьыгъэ купщIафIэ лъэпкъым папщIэ ищIыну.
АдэкIэ Салимагаевыр тепсэлъыхьащ фильмыр зэращIа щIыкIэм. Абы къыхигъэщащ мультфильмыр техынымкIэ езыр зи унафэщI рекламэ IуэхущIапIэм зэрызыкъыщIигъэкъуар, УФ-м и Президент Путин Владимир и гранту сом мелуанитI зэрыхухахар. Псори зэгъусэу абы текIуэдащ сом мелуани 9. Мультфильмым щыщу серищыр хьэзыр ящIащ, адэкIи серийм нэс мыгувэу къыпащэну я мурадщ.
ЗэIущIэм кърихьэлIахэр я гупсысэхэмкIэ зэдэгуэшащ, лъэпкъыбзэхэр, хабзэхэр хъумэныр унагъуэм деж щегъэжьауэ къэрал Iуэхуу зэрыщытми, хэкIыпIэу щыIэхэми тепсэлъыхьахэщ.
ТАБЫЩ Динарэ.
